Carl A. Høyers Stomatolfabrikk

Carl A. Høyers Stomatolfabrikk A/S var en norsk fabrikant av kosmetikk- og tannhelseprodukter.

Fabrikken ble grunnlagt av Carl A. Høyer i 1896, og var den første i Norge som laget tannkrem i industriell skala. Fabrikkens hovedprodukt var den svenske tannkremen Stomatol, der Høyer hadde fått det norske agenturet. Stomatolfabrikkens første tannkrem var flytende, men fra 1902 kom Stomatol også i tubeform.

Det ble reklamert i stor skala for Stomatol i Norge, og merket var velkjent fra kinoreklamer, reklamer på takene til trikken i Oslo, utendørs reklameskilt og så videre.

Den opprinnelige Stomatolfabrikken lå i Grensen i Oslo sentrum, før den ble flyttet til Cecilie Thoresens vei 9 på Lambertseter i 1964. I september 1970 ble fabrikken kjøpt opp av konkurrenten Marwell Hauge, og produksjonen flyttet til Marwell Hauges fabrikk på Eidsvoll. Marwell Hauge ble senere kjøpt opp av Collett, og Stomatol forsvant etterhvert som eget merkenavn.

Referanser 

Næringsliv i Oslo
Selskaper etablert i 1896
Selskaper opphørt i 1970